**UPUTE**

**za prijavu na Javni natječaj i sudjelovanje u procesima provedbe javnog natječaja za prijam u službu vanjskim poslova**

**Uvodne napomene.** Zainteresiranima za prijavu na natječaj za prijam u službu vanjskih poslova želi se pružiti osnovne informacije u cilju pravodobne i potpune prijave i priprema za sudjelovanje u selekcijskom postupku te informacije o provedbenim postupcima, tj. provedbenim fazama javnog natječaja.

Zainteresiranima se preporučuje da se pomno upoznaju sa cjelokupnim sadržajem javnog natječaja. Pri tome je naročito važno upoznati se sa svim uvjetima za prijam u državnu službu, uključujući i opće uvjete propisane odredbama članka 48. 'Zakona o državnim službenicima'.

Također se preporučuje upoznati se sa sadržajem 'Uredbe o unutarnjem ustrojstvu Ministarstva vanjskih i europskih poslova' (NN 97/2020) koja sadrži sadržaje o radu ustrojstvenih jedinica a za koje se javnim natječajem raspisuju radna mjesta.

Uz 'Zakon o državnim službenicima', uvjeti za prijam u državnu službu i provedba javnog natječaja za prijam u državnu službu propisani su i 'Uredbom o raspisivanju i provedbi javnog natječaja i internog oglasa u državnoj službi' (NN 78/2017).

**Prijava.** Pravodobna i potpuna prijava temeljni je uvjet za pristup selekcijskom postupku provedbe javnog natječaja. Na prijavi je potrebno naznačiti da se odnosi na Javni natječaj od 16. studenoga 2022.

Sve važne informacije o prijavi nalaze se u javnom natječaju!

Ovdje se želi ukazati na sljedeće:

**1. Prijavni obrazac:** kandidati/kinje koji se prijavljuju za jedno ili više mjesta popunjavaju samo JEDAN prijavni obrazac uz koji prilažu isprave koje je potrebno priložiti, kako je navedeno u javnom natječaju. Dakle: jedan prijavni obrazac, jedan set svih potrebnih priloga i sve u jednu kovertu. U JEDAN prijavni obrazac u polje „Naziv radnog mjesta, Ustrojstvena jedinica“ upisuju se sva radna mjesta za koje se kandidati/kinje žele prijaviti ('kućice' koje su za to potrebne se dodaju alatom 'kopiraj–zalijepi').

Vrlo je važno da se uz naziv radnog mjesta kako stoji u natječaju navede i REDNI BROJ radnog mjesta IZ JAVNOG NATJEČAJA.

Prijavni obrazac mora se popuniti u cijelosti i potpisati vlastoručno!

**2. Životopis:** Osnovni uvjet je da je životopis koji se prilaže napisan na HRVATSKOM jeziku. Preferira se obrazac 'Europass', zbog lakše obrade podataka, tj. uvida u sadržaj životopisa. Preferira se i jednostavna fotografija kandidati/kinje na prvoj stranici životopisa, kako je uobičajeno (formata kao za putovnicu ili osobnu iskaznicu). Vremenski redoslijed podataka o radnom iskustvu, kao i o stupnjima obrazovanja navode se od najnovijeg datuma na niže.

**3. Identifikacijske isprave.** Prilažu se preslike hrvatskih identifikacijskih isprava.

**4. Dokaz o stručnoj spremi**. Iz priloženih isprava mora biti jasno vidljivo koji je najviši stupanj stručne spreme ostvaren. Mora biti razvidno da se radi o preslici službenog dokumenta. Ukoliko se radi o završenom specijalističkom studiju (3+2) mora biti jasno razvidno da je 300 najmanji broj ostvarenih bodova.

**Važna napomena** za sve kandidate/kinje koji posjeduju inozemne isprave o završenom stupnju obrazovanja je ta da će se uvažiti samo one isprave koje su službeno certificirane od strane nadležnog tijela Republike Hrvatske.

**5. Dokaz o radnom iskustvu.** Priložena isprava kojom se dokazuje radno iskustvo u odgovarajućoj stručnoj spremi mora sadržavati podatke iz kojih je razvidna stručna sprema i vremensko razdoblje rada u odgovarajućoj stručnoj spremi. Kako bi se ostvario ovaj zahtjev preporučuje se ispis isprave preko e–Građanina: **Elektronički zapis o podacima evidentiranim u matičnoj evidenciji Hrvatskog zavoda za mirovinsko osiguranje**. Kandidati/kinje koji nisu u mogućnosti dostaviti ovu ispravu trebaju voditi računa da na hrvatskom jeziku dostave presliku ovjerene potvrde iz koje je su razvidni staž i stručna sprema.

**6. Jezici.** Dokazi o poznavanju engleskog jezika i još jednog stranog jezika (kako se navodi u javnom natječaju) koji se prilažu u prijavi moraju biti jasno i nedvojbeno razvidni.

U selekcijskom postupku provest će se pismena i usmena provjera znanja jezika.

**VAŽNO:** urednom prijavom smatrat će se ona prijava koja je posložena redoslijedom prijavnog obrasca i priloženih isprava onako kako je navedeno u javnom natječaju. Pravodobna prijava je svaka ona prijava koja će u propisanom roku biti zaprimljena na adresi navedenoj u javnom natječaju. Prijave koje se šalju poštom moraju biti poslane prije isteka roka navedenog u javnom natječaju.

Sve radnje kandidata/kinja u pogledu prijave na natječaj nakon što je istekao rok prijave neće se uvažiti!

**Testiranje.** Komisija za provedbu javnog natječaja će provesti pismeno testiranje za provjeru znanja iz područja relevantnih za vanjsku službu i obavljanje poslova za odgovarajuća radna mjesta raspisana javnim natječajem. Pismeno će se testirati i poznavanje engleskog i drugog stranog jezika. Zatim će se sukladno ostvarenim bodovima provesti usmeno testiranje.

Za svako vrijeme i mjesto navedenih pismenih i usmenog testiranja kandidati/kinje bit će pravodobno obaviješteni sukladno propisanom načinu i rokovima.

Psihološko testiranje i zdravstvena provjera te sigurnosna provjera izvršit će se prema listi kandidata koju će utvrditi Komisija a sukladno bodovima ostvarenim na prethodnim testiranjima o čemu će kandidati/kinje biti pravodobno obaviješteni.

Kandidati/kandidatkinje koji u jednoj od faza provedbe javnog natječaja nisu zadovoljili biti će također obaviješteni.